L-UE dalwaqt ser tistabbilixxi regoli simplifikati għal kontropartijiet mhux finanzjarji, kontropartijiet finanzjarji żgħar u fondi ta' pensjonijiet li jużaw prodotti ta' derivattivi finanzjarji. Illum, il-Kunsill adotta regolament li jtejjeb il-qafas regolatorju eżistenti li japplika għas-suq tad-derivattivi barra l-borża (OTC). Ir-Regolament dwar l-Infrastruttura tas-Suq Ewropew (EMIR), adottat fl-2012, jifforma parti mir-rispons regolatorju Ewropew għall-kriżi finanzjarja, u speċifikament jindirizza l-problemi li nqalgħu fit-tħaddim tas-suq tad-derivattivi barra l-borża waqt il-kriżi finanzjarja tal-2007 u l-2008. Ir-regolament adottat mill-ministri llum jemenda u jissimplifika l-EMIR biex jiġu indirizzati spejjeż sproporzjonati ta' konformità, kwistjonijiet ta' trasparenza u n-nuqqas ta' biżżejjed aċċess għall-ikklerjar għal ċerti kontropartijiet. B'mod partikolari, jintroduċi kategorija ġdida ta' "kontropartijiet finanzjarji żgħar" li ser ikunu eżentati mill-obbligu ta' kklerjar tat-tranżazzjonijiet tagħhom permezz ta' kontroparti ċentrali (CCP), filwaqt li jibqgħu soġġetti għal obbligi li jtaffu r-riskji. Kontropartijiet mhux finanzjarji iżgħar ukoll ser ikollhom obbligi ta' kklerjar imnaqqsa. Barra minn hekk, it-test jestendi b'sentejn oħra (tista' terġa' tiġi estiża darbtejn b'sena oħra) l-eżenzjoni temporanja mill-obbligu ta' kklerjar tal-arranġamenti tal-iskemi tal-pensjonijiet. Ir-regoli aġġornati jissimplifikaw ukoll l-obbligi ta' rappurtar eżistenti sabiex itejbu l-kwalità tad-data rrappurtata, jagħmlu s-superviżjoni aktar effettiva u jżidu l-aċċess għall-ikklerjar billi jneħħu l-ostakli bla bżonn eżistenti. Il-passi li jmiss: Ir-regolament ser jiġi ffirmat fil-ġimgħa tal-20 ta' Mejju u ser jidħol fis-seħħ 20 jum wara l-pubblikazzjoni tiegħu fil-Ġurnal Uffiċjali. Test tar-regolament dwar EMIR REFIT kif adottat mill-Kunsill Ara l-paġna tal-laqgħa